Галилейското езеро има огромна роля за развитието на Израел и поради разположението му на границата със Сирия, то е било една от важните военни територии, за които спорят двете държави. Галилейското езеро има и важна религиозна роля, тъй като според Новия завет именно тук Христос е проповядвал и вършел своите чудеса. Днес по бреговете му се намират много християнски храмове, които са превърнати във важни туристически забележителности. Счита се, че по бреговете на езерото са изникнали едни от първите селища в света, предшестващи Неолитната революция.